SPOROČILO ZA JAVNOST

**Izšel je dvanajsti Kranjski zbornik 2020**

**Kranj, 30. december 2020 – Ni veliko mest na svetu, ki bi toliko pozornosti namenjale zapisom svoje zgodovine kot Mestna občina Kranj. V zadnjem mesecu leta se lahko pohvali s svežo izdajo Kranjskega zbornika. Publikacijo, ki letos praznuje šestdeset let, je v sodelovanju z uredniškim odborom soustvarilo 32 piscev. Likovni motiv na ščitnem ovitku je prispeval akademski slikar in grafik Zmago Puhar.**

»Kranjski zbornik je svoje poslanstvo skozi 60 let opravil z odliko. Spremenila se je država in družbeni red, zbornik pa se je ohranil in služi namenu, to je zapisu zgodovine z izvorom v lokalnem okolju, ki sicer ne bi bila zabeležena nikjer in bi utonila v pozabo. Ta dragoceni dokument časa, verodostojni zgodovinski vir, bo svojo strokovno-poljudno tradicijo nadaljeval tudi v prihodnje," je dejal župan Mestne občine Kranj **Matjaž Rakovec** ob izidu zbornika.

Tokratni zbornik ponuja več kot tristo strani zanimivega branja, prvič je na voljo tudi v elektronski obliki. Poiščite ga lahko v [**Digitalni knjižnici Slovenije**](https://www.dlib.si/details/URN:NBN:SI:DOC-38X5Q24W/?euapi=1&query=%27keywords%3dkranjski+zbornik%27&pageSize=25&sortDir=DESC&sort=date).

"Zaradi kakovostnih strokovnih člankov si je pridobil ugled prestižne publikacije, zato k sodelovanju ni težko pritegniti uglednih avtorjev. Tako je zdaj pred nami že 12. knjiga, ki bralcu na novo osvetljuje in dopolnjujejo podobo mesta v daljni in bližnji preteklosti," je o Kranjskem zborniku zapisal predsednik uredniškega odbora **Miha Mohor**.

»Ena glavnih odlik Kranjskega zbornika je njegova pestrost. Živimo v času, ki je prelomen v več pogledih. Še donedavna je bila naša največja skrb okolje, zato je nedvomno zelo zanimiv članek, posvečen tej temi, saj poudarja kakovost naravnega prostora, v katerem živimo. Seveda pa so v Kranjskem zborniku že praviloma v središču pozornosti ljudje. Pa naj so se v Kranju rodili in živeli, ga obiskovali ali zanj ustvarjali,« pa o Kranjskem zborniku meni urednica **mag. Barbara Ravnik**.

Založnik in izdajatelj zbornika je Mestna občina Kranj, pri kateri ga je možno tudi kupiti (sprejemna pisana, e-pošta [mok@kranj.si](mailto:mok@kranj.si)), ob ponovnem odprtju bo prav tako v ponudbi Kranjske hiše na Zavodu za turizem in kulturo Kranj.

Pripravil:

Igor Kalabić